དུས་ནམ་ཞིག་ནས་བཟུང་གཡུ་སྔོན་རྩྭ་ཐང་དུ་ཨ་བྲ་དང་ཙི་གུ་ཁ་དར་བས་ཁོ་ཚོས་ཇི་ལྟར་འཐབ་རྩོད་བྱས་ཀྱང་ནུས་པ་མེད་པར་གྱུར།ལྷག་པར་སྡེ་བཤིག་མཁན་ནག་མོ་ཡིན།ས་བཤིག་མཁན་བྱི་ལོང་ཡིན་ཞེས་པ་ལྟར།ས་འོག་གི་བྱི་ལོང་མང་པོས་ཀྱང་ས་ཆེན་འདི་འབའ་འབུར་མང་པོའི་ས་ནག་གི་འཇིག་རྟེན་ཆུང་ཆུང་ཞིག་ཏུ་བཏང་།ཁོ་ཚོས་ལོ་ནས་ལོ་དང་ཟླ་ནས་ཟླ་ལ་མཐུད་དེ་ས་འོག་གི་བྱི་ལོང་དང་ས་ཐོག་གི་ཨ་བྲ་གསོད་པའི་བྱ་འགུལ་ཐེངས་མང་སྤེལ་ན་ཡང་།དེ་དག་རེ་རེ་བཞིན་ཇུས་ཉེས་བྱུང་བའི་དམག་འཐབ་ཞིག་དང་འདྲ་བར་ཕམ་པར་གྱུར་པར་མ་ཟད།དེ་ལས་ལྡོག་སྟེ་ཨ་བྲ་དང་ཙི་གུད་དུང་བྱི་ལོང་སོགས་ཇེ་མང་དུ་གྱུར་ཏེ་མེ་ཏོག་སྣ་ཚོགས་ཁྲ་ཆིལ་ལེར་བཞད་པའི་གཡུ་སྔོན་རྩྭ་ཐང་དེ་ས་ནག་དང་བྱེ་སར་བཏང་བར་མ་ཟད།སྐད་ཅིག་དེ་ཉིད་ལ་མི་རྟག་པའི་བརྟུལ་ཞུགས་དང་དུ་ལེན་དུ་བཅུགསྡེ་བ་ཡོངས་ནས་བླ་མ་དང་སེར་མོ་བ་མང་པོ་ཞུས་ཏེ་རི་ཁྲུས་དང་ཚ་བསུར་འཕུད་པ་སོགས་བཅའ་བ་རིམ་གྲོ་ཅི་འདྲ་བསྒྲུབས་རུང་མེ་ཐོག་ཏུ་སྣུམ་བླུགས་པ་ཇི་བཞིན་ཇེ་རྩོག་ཏུ་འགྲོ་བ་ལས་ཇེ་བཟང་དུ་མ་སོང་ལ།སྔགས་པ་དམ་ཆོས་ཀྱིས་བྲ་འཇོམས་དུང་ཕྱུར་གྱི་ཟློག་ཆེན་ཞིག་འཕངས་རུང་སེན་རྗེས་ཙམ་ཡང་མ་བབས།རིམ་བཞིན་ཟོག་ལུག་གི་ཤ་ཤེད་ལྷུང་ནས་ཤི་གྲངས་ཇེ་མང་དུ་གྱུར་པ་དང་ཁྱིམ་ཚང་མང་ཆེ་བ་སྒོ་སྟོང་དུ་གྱུར་ཅིང་།ཐ་ན་ཉིན་གང་གི་ཇ་ཐུན་གསུམ་ལའང་དཀའ་ངལ་ཡོད་པར་གྱུར།